Na temelju članka 49. Statuta Grada Makarske (Glasnik Grada Makarske 8/18 i 14/18) Gradonačelnik Grada Makarske, dana 12. kolovoza 2019. godine, donosi

**ZAKLJUČAK**

**o utvrđivanju Prijedloga** **Odluke** **o osnivanju trgovačkog društva „Makarska obala“ d.o.o. Makarska**

**Članak 1.**

Utvrđuje se Prijedlog Odluke o osnivanju trgovačkog društva „Makarska obala“ d.o.o. Makarska, te se predlaže Gradskom vijeću Grada Makarske na usvajanje iste.

**Članak 2.**

Ovaj Zaključak stupa na snagu danom donošenja.

Klasa:024-01/19-01/1

Ur.broj: 2147/01-01/4-19-01

Makarska, 12. kolovoza 2019.g.

Gradonačelnik

Jure Brkan, dipl.oec.

Na temelju članka 35. točka 5. Zakona o lokalnoj i područnoj (regionalnoj) samoupravi (NN.br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17), članka 387. stavka 2. Zakona o trgovačkim društvima (NN.br. 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15 i 40/19) i članka 36. Statuta Grada Makarske („Glasnik Grada Makarske“ br. 8/18 i 14/18), Gradsko vijeće Grada Makarske na \_\_\_ sjednici održanoj\_\_\_\_\_2019.godine, donosi

**O D L U K U**

**o osnivanju trgovačkog društva „Makarska obala“ d.o.o. Makarska**

Članak 1.

Grad Makarska je osnivač trgovačkog društva „Makarska obala“, društvo s ograničenom odgovornošću za lučke djelatnosti i ostale gospodarske djelatnosti na pomorskom dobru, sa sjedištem Makarskoj, Obala kralja Tomislava 1 (skraćena tvrtka: „Makarska obala d.o.o. Makarska).

Gradsko vijeće Grada Makarske utvrđuje Izjavu o osnivanju trgovačkog društva „Makarska obala“ d.o.o., koja je sastavni dio ove Odluke.

Članak 2.

Temeljni kapital Trgovačkog društva „Makarska obala“ d.o.o. Makarska iznosi 20.000,00 kuna (slovima: dvadeset tisuća kuna).

Članak 3.

Skupštinu Trgovačkog društva čini Gradonačelnik Grada Makarske.

Članak 4.

Gradonačelnik Grada Makarske dati će i potpisati Izjavu o osnivanju Trgovačkog društva, kao javnobilježnički akt pred javnim bilježnikom.

Članak 5.

Ova Odluka objavit će se u „Glasniku Grada Makarske“.

Klasa:024-01/19-01/1 PREDSJEDNIK GRADSKOG VIJEĆA

Urbroj:2147/01-01/4-19-02

Makarska,\_\_\_\_\_\_\_\_\_\_\_ 2019.g. Marko Ožić-Bebek, dr.med.

Grad Makarska, Obala kralja Tomislava 1, (MB: 02595575, OIB: 53515145212) kao osnivač i jedini član Društva, ovom izjavom osniva društvo s ograničenom odgovornošću (dalje u tekstu: Društvo) i usvaja temeljni ustrojbeni akt toga Društva u sadržaju koji slijedi:

**IZJAVA O OSNIVANJU  
DRUŠTVA S OGRANIČENOM ODGOVORNOŠĆU**

**UVODNE ODREDBE**

Članak 1.

Tvrtka Društva je: Makarska obala, društvo s ograničenom odgovornošću za lučke djelatnosti i ostale gospodarske djelatnosti na pomorskom dobru .

Skraćena tvrtka Društva je: Makarska obala d.o.o.

Članak 2.

Sjedište Društva je u Makarskoj, Obala kralja Tomislava 1.

**PREDMET POSLOVANJA -DJELATNOSTI**

Članak 3.

Predmet poslovanja društva je:

1. Lučke djelatnosti u lukama otvorenim za javni promet:

– privez i odvez brodova, jahti, ribarskih, sportskih i drugih brodova i plutajućih objekata,

– ukrcaj, iskrcaj, prekrcaj, prijenos i skladištenje roba i drugih materijala,

– ukrcaj i iskrcaj putnika i vozila,

– ostale gospodarske djelatnosti koje su s ovima u neposrednoj ekonomskoj, prometnoj ili tehnološkoj svezi (npr. ugostiteljska djelatnost, servisne djelatnosti i dr.).

1. Pružanje usluga prihvata otpada, opskrbe vodom i električnom energijom.
2. Čišćenje luke.
3. Uređenje i čišćenje plaža.
4. Djelatnost rekreacijskih parkova, bazena i plaža.
5. Iznajmljivanje plažnih rekvizita.
6. Nasipanje, dohranjivanje i uređenje plaža.
7. Promidžba (reklama i propaganda).
8. Ostale turističke usluge i turističke usluge koje uključuju športsko rekreativne ili pustolovne aktivnosti.
9. Ostale gospodarske djelatnosti koje su u funkciji razvoja pomorskog prometa i lučkih djelatnosti u otvorenim lukama.
10. Pomorsko agencijski poslovi.
11. Parkirališna djelatnost i odvoz nepravilno parkiranih vozila

Članak 4.

Temeljni kapital Društva je 20.000,00 kuna (slovima: dvadeset tisuća kuna), a koji će se u Društvo unijeti u novcu.

Osnivač Društva stječe jedan poslovni udio nominalnog iznosa koji odgovara iznosu temeljnog kapitala društva.

**ORGANI DRUŠTVA**

Članak 5.

Organi Društva su: Skupština, Nadzorni odbor i Uprava Društva.

**SKUPŠTINA**

Članak 6.

Skupštinu Društva čini Gradonačelnik.

Skupštinu saziva Uprava – direktor.

Skupština se saziva jednom godišnje, te uvijek kada to zahtijevaju interesi Društva, a bez odlaganja kada je Društvo izgubilo polovicu temeljnog kapitala.

Skupština odlučuje o:

* Godišnjem planu rada Društva.
* Financijskim izvješćima Društva.
* Upotrebi ostvarene dobiti i pokrivanju gubitaka.
* Otuđivanju i opterećenju nekretnina Društva te kreditnim zaduženjima.
* Imenovanju i opozivu člana Uprave – direktora.
* Organizacijskom ustroju Društva.
* Statusnim promjenama.
* Izmjeni poslovne djelatnosti i sjedišta Društva.
* Izmjeni Izjave o osnivanju i drugim pitanjima određenim Zakonom o trgovačkim društvima.

Članak 7.

Dobit Društva utvrđuje se na kraju godine na temelju godišnjeg obračuna poslovanja Društva sukladno pozitivnim propisima.

Dobit koju je Društvo ostvarilo na kraju poslovne godine, unosi se u rezerve Društva, odnosno Odlukom Skupštine, raspoređuje za daljnji razvoj Društva do određenog iznosa, iznad kojeg se dobit odlukom Skupštine raspoređuje osnivaču.

Članak 8.

Društvo vodi poslovne knjige i sastavlja obračune sukladno zakonskim i drugim propisima, te aktima Društva.

Poslovni rezultati Društva utvrđuju se sukladno pozitivnim propisima, a sredstva koja Društvo ostvari svojim poslovanjem, usmjeravaju se, u pravilu, u daljnji razvoj Društva i ostvarenje ciljeva Društva.

**UPRAVA DRUŠTVA**

Članak 9.

Uprava Društva vodi poslove Društva i zastupa Društvo.

Uprava Društva se sastoji od jednog člana – direktora, kojeg imenuje Skupština Društva.

Direktor zastupa Društvo u pravnom prometu prema trećima, samostalno i pojedinačno bez ograničenja.

Članak 10.

Visinu naknade za rad Uprave – direktora određuje Skupština Društva.

Uprava Društva dužna je čuvati poslovne tajne Društva.

Direktor vodi poslovanje Društva na vlastitu odgovornost.

Mandat direktora traje četiri (4) godine.

Uvjete za imenovanje direktora utvrđuje Skupština.

Članak 11.

Pri vođenju poslova Društva, direktor ima sljedeće nadležnosti:

* Planira i programira poslovanje Društva.
* Prati stanje sredstava Društva.
* Brine o likvidnosti Društva i poduzima mjere za njeno poboljšanje
* Donosi opće akte Društva, osim akta o ustrojstvu Društva kojeg donosi Skupština.
* Priprema prijedloge odluka i općih akata za Skupštinu i izvršava odluke Skupštine.
* Samostalno sklapa ugovore svih vrsta do svote od 100.000,00 kuna.
* Priprema prijedloge ugovora koji se mogu zaključiti samo uz suglasnost Skupštine.
* Razmatra izvješće o poslovanju Društva tijekom poslovne godine.
* Podnosi Nadzornom odboru izvješće o poslovanju Društva.
* Saziva sjednice Skupštine.
* Zaključuje ugovore o zapošljavanju sa zaposlenicima Društva.
* Predlaže raspodjelu dobiti, mjere za pokrivanje gubitaka i obavlja druge poslove određene zakonom i ovom Izjavom.

Članak 12.

Društvo je pravna osoba s pravima, obvezama, ovlaštenjima i odgovornostima koje ima na osnovu zakona i ove Izjave.

U pravnom prometu s trećima, Društvo ima ovlaštenja i nastupa u svoje ime i za svoj račun.

Članak 13.

Društvo se osniva na neodređeno vrijeme trajanja. Društvo prestaje samo iz razloga i na način utvrđen zakonom.

Članak 14.

Društvo može dati prokuru.

Odluku o davanju prokure donosi Skupština Društva.

**NADZORNI ODBOR**

Članak 15.

Nadzorni odbor sastoji se od pet (5) članova.

Četiri člana (4) Nadzornog odbora bira Skupština Društva, a jednog (1) člana biraju radnici Društva.

Predsjednika i zamjenika predsjednika Nadzornog odbora biraju članovi Nadzornog odbora na konstituirajućoj sjednici većinom od ukupnog broja članova.

Članak 16.

Mandat članova Nadzornog odbora traje četiri (4) godine.

Nakon isteka mandata, članovi Nadzornog odbora mogu biti birani ponovo.

Članak 17.

Nadzorni odbor obavlja osobito ove poslove:

* Nadzire vođenje poslova Društva.
* Po potrebi saziva Skupštinu Društva.
* Podnosi pisano izvješće o obavljenom nadzoru Skupštini društva.
* Sudjeluje u utvrđivanju godišnjeg obračuna.
* Zastupa Društvo prema Upravi Društva.
* Daje suglasnost na odluke Uprave, kada je to propisano zakonom ili ovom Izjavom.
* Djeluje kao drugostupanjsko tijelo u svim pitanjima u kojima se treba osigurati takvo postupanje.
* Donosi poslovnik o svom radu.
* Imenuje i razrješava članove svojih komisija sa svrhom pripreme odluka koje donosi i nadzire njihova provođenja.
* Daje suglasnost na sklapanje ugovora bilo koje vrste, čija vrijednost prelazi iznos od 100.000,00 kuna.
* Obavlja i druge zadaće koje su mu izrijekom povjerene zakonom ili posebnom odlukom Skupštine društva.

Članak 18.

O svom radu i rezultatima rada Nadzorni odbor podnosi pisano izvješće Skupštini Društva. Izvješće iz stavka 1. ovog članka, Nadzorni odbor je dužan podnositi najmanje jednom godišnje, a na zahtjev Skupštine i češće.

Članak 19.

Nadzorni odbor djeluje na sjednicama što ih saziva predsjednik Nadzornog odbora ili u slučaju njegove spriječenosti, njegov zamjenik.

Sjednicu Nadzornog odbora mogu sazvati i najmanje dva člana Nadzornog odbora ili Uprava, sukladno uvjetima Zakona o trgovačkim društvima.

Članak 20.

Nadzorni odbor može valjano odlučivati isključivo većinom glasova od ukupnog broja članova Nadzornog odbora.

Članovima Nadzornog odbora za njihov rad pripada nagrada u visini koju će odrediti Skupština društva.

Članak 21.

Ugovore koje članovi Nadzornog odbora zaključe s Društvom, bez obzira na to jesu li u direktnoj vezi s poslovanjem Društva ili ne, mora prethodno odobriti Skupština Društva.

**STUPANJE NA SNAGU**

Članak 22.

Gradonačelnik Grada Makarske, sukladno odredbama Zakona o trgovačkim društvima, potpisat će Izjavu u obliku javnobilježničkog akta koji proizvodi pravne učinke od dana upisa u sudski registar Trgovačkog suda u Splitu.

Članak 23.

Ova Izjava stupa na snagu danom potpisivanja.

ZA GRAD MAKARSKA

GRADONAČELNIK

Jure Brkan, dipl.oec.

**Tvrtka**

**MAKARSKA OBALA d.o.o.**

**Djelokrug rada**

Makarska obala d.o.o. je tvrtka u vlasništvu Grada Makarska, koja obuhvaća sljedeći niz djelatnosti:

1. **Razvoj pomorsko-putničkog prometa** obuhvaća razvoj lučke djelatnosti u lukama otvorenim za javni promet koji obuhvaća, privez i odvez brodova, jahti, ribarskih, sportskih i drugih brodova i plutajućih objekata. Ukrcaj i iskrcaj putnika i vozila, prekrcaj, prijenos i skladištenje roba i drugih materijala te ostale gospodarske djelatnosti koje su s ovima u neposrednoj ekonomskoj, prometnoj ili tehnološkoj svezi (npr. ugostiteljska djelatnost, servisne djelatnosti, davanje vode, električne energije i mogućnosti korištenja telefonske linije brodovima i brodicama, pružanje usluga putnicima i brodovima).
2. **Održavanje i čišćenje luke i plaže** podrazumijeva svakodnevni nadzor i čišćenje luke i plaže. Također podrazumijeva i opremanje luke i plaže sadržajima koji su potrebni korisnicima luke i plaže.
3. **Turistički razvoj i ugostiteljstvo** makarske obale odnosi se na pružanje različitih turističkih usluga i to u nautičkom turizmu i drugim oblicima turizma.
4. **Izgradnja i održavanje** predstavljaju vrlo bitnu okosnicu u cijelom postupku razvoja grada makarske, kako u turističkom smislu, tako i u smislu općeg razvoja i modernizacije. Izgradnja obuhvaća poslove projektiranja objekata i građevina i nadzora nad izgradnjom istih, uklanjanje građevina, poslove građenja i rekonstrukcije javnih cesta te održavanja istih, poslove komunalnog održavanja nerazvrstanih cesta, a sve u prostoru koji je pod upravljanjem Društva.