PRIJEDLOG

SUDSKA NAGODBA

( u daljnjem tekstu: Nagodba)

UVODNE ODREDBE

Članak 1.

* 1. Stranke ove Nagodbe, Grad Makarska, Obala kralja Tomislava 1 (u daljnjem tekstu: Grad) i trgovačko društvo Abacus d.o.o. Vrgorac (u daljnjem tekstu: Društvo) utvrđuju da su u tijeku brojni parnični postupci između Grada i Društva ( u daljnjem tekstu:Stranke), a koji se vode na Trgovačkom sudu u Splitu, poslovni broj, kako slijedi:

1. Tužitelj Društvo protiv tuženika Grada, P-817/2013, radi predaje u suposjed dijela k.č.401/2, k.o. Makarska-Makar, prikazanog i označenog brojevima: 1,2,317,9,6,15,14,13,12,11,10,16, na grafičkom dijelu dopunjenog nalaza i mišljenja stalnog sudskog vještaka geodetske struke Jurice Tomića od 12.srpnja 2016.godine;
2. Tužitelj Društvo protiv tuženika Grada, P-97/2014, radi naknade štete u iznosu od 2.106.567,83 EUR-a u kunskoj protuvrijednosti prema srednjem tečaju Hrvatske narodne banke na dan plaćanja;
3. Tužitelj Društvo protiv tuženika Grada, P-700/16, radi isplate iznosa od 188.496,71 kn.;
4. Tužitelj Društvo protiv tuženika Grada, P-119/2017.radi naknade štete u iznosu od 143.496,71 kn.;
   1. Također se utvrđuje da su Stranke, zajedno sa Upraviteljstvom dobara bivših Filipovaca, u zemljišnim knjigama uknjiženi suvlasnici na nekretnini označenoj kao č.zem. 401/2 površine 6265 m2 k.o. Makarska- Makar, i to:

* Grad Makarska, za 84/1253 dijela
* Upraviteljstvo dobara bivših Filipovaca, za 773/1253 dijela
* ABACUS d.o.o. Vrgorac, za 396/1253 dijela.

1.2.1 .Utvrđuje se da je Društvo svoj suvlasnički dio (što je u naravi opredmećeno kao fizički dio od 1980 m2) steklo temeljem Ugovora o kupoprodaji od Nikole Gilića iz Makarske, ugovorom od 03.06.2003. godine (ovjereno kod JB Ante Barbića, br. OV-6084, 6085/03), i to nakon što je Nikola Gilić prethodno istu nekretninu stekao Ugovorom o zamjeni nekretnina od Grada Makarske, ugovor od 15. ožujka 2000. godine. Grad Makarska je vlasništvo iste predmetne nekretnine, uvećano za 420 m2 (ukupno 2400 m2), stekao ugovorom o zamjeni nekretnina sa Župom sv. Marka Evangeliste (kao pravnim sljednikom Upraviteljstva dobara bivših Filipovaca), Ugovor od 15.03.2000.g. (ovjereno kod JB Ante Barbića, br. OV-1798, 1799/2000 od 23.03.2000.g), a sve to, prije svega, u svrhu i za potrebe tadašnjeg plana izgradnje crkve „Kraljice mira“, a dodanih 420 m2 u svrhu izgradnje prometnica na istom području.

1.2.2. Utvrđuje se da je 2002. godine donesen detaljni plan, DPU Zelenka 4, usvojen na Gradskom vijeću Grada Makarske dana 26. studenog 2002. godine (Glasnik Grada Makarske br. 11/2002), unutar kojeg obuhvata su bili utvrđeni uvjeti gradnje, odnosno bila je planirana gradnja višestambene zgrade na predmetnoj nekretnini u vlasništvu Društva odnosno na njenom predmetnom dijelu č.zem. 401/2 k.o. Makarska-Makar, fizičkom dijelu površine od 1980 m2. Donošenjem novog Prostornog plana uređenja Grada Makarske u listopadu 2006. (Glasnik Grada Makarske, br. 08/06), poglavito stupanjem na snagu Zakona o prostornom uređenju i gradnji iz 2007. g. (NN 76/07) prestao je vrijediti DPU Zelenka 4, a navedena nekretnina je u novom PPUG-u prenamijenjena u zaštitno zelenilo.

1.2.3. Godine 2013., za potrebe osiguranja pristupnih puteva do izgrađenih višestambenih zgrada POS-a, Grad Makarska je ishodio pravomoćne akte za izgradnju prometnica, po projektnim nazivima: prometnice „A“ i prometnice „B“, cestovnog prstena oko zgrada POS-a, zajedno sa priključkom na D8 (Jadransku magistralu). Akt za prometnicu „A“: Potvrda glavnog projekta klasa: 361-03/12-30/41, ur.br. 2147/05-05/1-13-7 od 04. rujna 2013.g. Akt za prometnicu „B“: Potvrda glavnog projekta klasa: 361-03/12-30/42, ur.br. 2147/05-05/1-13-7 od 04. rujna 2013. g. Akt za priključak na D8: Potvrda glavnog projekta, klasa 350-01/13-10/74, Urbroj 2147-05-05/1-14-7 od 13. studenog 2014. godine.

1.2.4.Već prilikom početka izgradnje navedenih prometnica, zbog djelomično riješenih vlasničkih odnosa na dijelu trase puta, blokirani su radovi prilikom gradnje, započeti su brojni gore navedeni sudski postupci, te se sada utvrđuje, da ni nakon 6 godina, nije riješen ni jedan sudski predmet, a samim time nije riješen ni stvarno-pravni odnos, odnosno nije osigurano ni zemljište za potrebe izgradnje planirane i projektirane prometnice, a koje se nalazi na vrlo bitnoj prometnoj točki, u neposrednoj blizini velikog i značajnog prometnog raskrižja. Sve bitnijeg raskrižja, nakon kojeg se dalje provodi, gradi i daljnja dionica trase ulice Stari Veliko Brdski put, koja će u skoroj budućnosti biti bitna poveznica između dva naselja Velikog Brda i Makarske, a još i više prometna poveznica između kvartova istih naselja.

|  |
| --- |
|  |
|  |
|  |  |  |

1.2.5.U travnju 2013. godine donesen je UPU naselja Batinići (Glasnik Grada Makarske, br. 03/13), sukladno kojem je naknadno projektirana prometnica unutar istog obuhvata, te je izdana i pravomoćna lokacijska dozvola za izgradnju prometnice na Umcu, u Batinićima, klasa: UP/I-350-05/17-01/000002, ur.broj: 2147/01-05-01/2-18-004 od 01. veljače 2018. godine, pravomoćna 17. veljače 2018. godine. Na temelju iste lokacijske dozvole, za potrebe izradnje ceste, provedena je parcelacija, gdje su između ostalog izvršena daljnja umanjenja površine odnosno daljnja cijepanja i z.k. čest. zem. 401/2 k.o. Makarska Makar, od koje je nastalo više novoformiranih čestica: č.z. 401/15 površine 117 m2, č.z. 401/16 površine 589 m2, č.z. 401/17 površine 10 m2, č.z. 401/18 površine 104 m2, č.z. 401/19 površine 45 m2, č.z. 401/20 površine 46 m2.

1.2.6. Budući je u svim međusobnim imovinskim sporovima ovih Stranaka zajednička polazna točka spora – provedba zahvata izgradnje pristupne prometnice za POS-ove zgrade, a koji je zahvat, iz kuta gledanja Društva, u suprotnosti sa neiskorištenim uvjetima gradnje tvrtke Abacus d.o.o. na predmetnoj nekretnini. Kako ni jedna od Stranaka ne može pojedinačno riješiti svoj problem bez utjecaja druge strane ili na drugu stranu, to se sada utvrđuje da obje parnične Stranke imaju zajednički interes riješiti sve svoje sporove dogovorom, na način, da će obje strane odustati od svojih polaznih pozicija te zaključiti ovu Nagodbu.

1.2.7. Sada, u listopadu 2019. godine, da bi se otklonila neizvjesnost u vezi ishoda sporova, da bi se okončala sva sporenja među Strankama, da bi se konačno uredila sva sporna pitanja podjednako u interesu i Grada i Društva, parnične Stranke, u suglasnosti sa najvećim suvlasnikom na predmetnoj nekretnini, Župom sv. Marka Evangeliste, zaključuju ovu Nagodbu, te dogovaraju novu geometrijsku diobu predmetne nekretnine, sve sukladno sadašnjim potrebama te sukladno izdanim pravomoćnim aktima za provedbu zahvata navedenih prometnica.

PREDMET NAGODBE

Članak 2.

2.1. Ovom Nagodbom Stranke u cijelosti uređuju svoje imovinsko-pravne odnose i rješavaju sve međusobne prijepore radi nekretnina Grada i nekretnina Društva i prostorno-planske dokumentacije.

2.2 Stvarni ( fizički) dio č.zem.401/2 k.o. Makarska-Makar u vlasništvu Društva zadržava istu površinu od 1980 m2, ali u naravi mijenja oblik i sada je prikazan u naravi unutar brojeva 1-55-54-53-52-51-50-49-48-47-1, na Skici terena preklopljenoj na katastarski odnosno sudski plan, za rješavanje imovinsko pravnih odnosa, između Grada Makarska, Abacusa i Katoličke crkve, Mj.1:500, broj 86/2019, Skalina d.o.o., Omiš, od 30. rujna 2019. godine, koja je sastavni dio ove Nagodbe.

2.3. Grad Makarska zadržava stvarne (fizičke) dijelove č.zem. 401/2 k.o. Makarska -Makar, u ukupnoj površini od 240 m2 , sukladno projektiranoj trasi prometnice „A“ i prometnice „B“ prema Potvrdama glavnog projekta navedenih u članku 1.2.3., sve od 04.rujna 2013. i 13.studenog 2014., i Lokacijske dozvole u članku 1.2.5., od 01.veljače 2018. godine, ove Nagodbe, prikazano u Skici terena preklopljena na katastarski odnosno sudski plan, Prikaz izgrađenih i neizgrađenih prometnica „A“ i „B“, mjerilo 1:1000, broj: 86/2019, Skalina d.o.o., Omiš 30.rujna 2019., unutar brojeva: 1-2-3-4-5-6-7-8-9-10-11-12-13-14-15-16-17-18-19-20-21-22-23-24-25-26-27-28-29-30-31-32-33-34-35-36-37-38-39-40-41-42-43-44-45-46-47-48-1.

Navedena Skica sastavni je dio ove Nagodbe.

2.4. Ovom Nagodbom zadržava se sva nadzemna i podzemna instalacija provedena za vrijeme sporne izgradnje prometnica, tj. nije potrebno premještati podzemnu komunalnu infrastrukturu: vodoopskrbne cjevovode, kanalizacijski kolektor te priključne kabele, i to sve velikog presjeka.

Okončanje sudskih postupaka

Članak 3.

3.1.U pravnoj stvari **P-817/2013**., Društvo povlači tužbu i odriče se tužbe i tužbenog zahtjeva u cijelosti, a Grad se obvezuje Društvu platiti iznos od 32.657,00 kuna, u roku od 30 dana od dana potpisa ove Nagodbe;

3.2.U pravnoj stvari **P-119/2017**., Društvo povlači tužbu i odriče se tužbe i tužbenog zahtjeva u cijelosti, a Grad se obvezuje Društvu naknaditi štetu u iznosu od 143.496,71 kn i platiti parnični trošak u iznosu od 8.130,00 kn, sve u roku od 30 dana od dana potpisa ove Nagodbe.

3.3. U pravnoj stvari **P-97/ 2014**., Društvo povlači tužbu i odriče se tužbe i tužbenog zahtjeva u cijelosti, a Grad se obvezuje Društvu platiti parnični trošak u iznosu od 496.513, 63 kn u roku od 30 dana od dana potpisa ove Nagodbe.

3.4.U pravnoj stvari **P-700/16**, Društvo povlači tužbu i odriče se tužbe i tužbenog zahtjeva u cijelosti, a Grad se obvezuje Društvu platiti parnični trošak u iznosu od 11.610,00 kuna, u roku od 30 dana od dana potpisa ove Nagodbe.

Uređenje ostalih imovinsko-pravnih odnosa

Članak 4.

4.1.Grad se obvezuje platiti Društvu iznos od 250.000,00 kn radi zadržavanja projektirane trase prometnice (na dijelu ulice Stari Veliko Brdski put u Makarskoj) u predmetu : „Priključak POS-a na D 8 u Makarskoj-Procjena“, Opis radova, sve temeljem Troškovnika/ Procjene Platea konzalting d.o.o., oznaka TKP, ožujak 2019., s kojim su Stranke upoznate i koji im je uručen.

4.2. Grad Makarska će sukladno Zakonu, propisima i svojim ovlastima pokrenuti postupak izmjene i dopune PPUG-a Makarske, na način da se č.zem. 401/2 k.o. Makarska Makar, prenamjeni iz postojećeg „ zaštitnog zelenila“ u zemljište namjene „građevinsko područje unutar naselja, zona mješovite namjene“ (u tijeku je postupak Izmjena i dopuna PPUG-a Makarske).

4.4.Grad će građevnu dozvolu Društvu izdati/rješavati u zakonskom roku i postupku, čim Društvo Gradu podnese potpuni zahtjev za izdavanje građevne dozvole.

Članak 5.

5.1. Grad priznaje Društvu da je isključivi vlasnik dijela k.č.401/2, k.o. Makarska-Makar, u **površini od 1980 m2,**  pobliže prikazanog na skici Skici terena preklopljenoj na katastarski odnosno sudski plan, broj 86/2019, Skalina d.o.o. Omiš, od 30. rujna 2019., navedenoj u članku 2.ove Nagodbe, dok, Društvo za uzvrat priznaje Gradu Makarska da je isključivi vlasnik preostalog dijela k.č.401/2, k.o. Makarska-Makar, u površni od 420 m2, a koji je stekao po osnovu ugovora o zamjeni sklopljen između Župe sv. Marka sa Gradom Makarska, dana 15.ožujka 2000.godine.

5.2 Društvo priznaje vlasništvo Grada radi diobe (fizičke, geometrijske) dio k.č.401/2 k.o. Makarska Makar, u ukupnoj površini od 420 m2 , sukladno projektiranoj trasi prometnice“ A“ i prometnice „B“, sve navedeno u članku 2. ove Nagodbe.

5.3.Društvo ovlašćuje Grad da bez njegove daljnje privole i/ili suglasnosti nastavi s postupkom rješavana imovinsko pravnih odnosa radi provedbe u Katastru i u zemljišnoj knjizi Općinskog suda u Makarskoj, Zemljišnoknjižni odjel Makarska te ishodi prijenos i uknjižbu prava vlasništva na svoje ime i za svoju korist nekretnine iz čl.5. ove Nagodbe.

5.4.Grad daje suglasnost Društvu da u fazi projektiranja i dobivanja građevne dozvole, za slučaj da nema izravan pristup sa svog dijela k.č.401/2 na javnu površinu, pristup ostvari preko dijela k.č.401/2 u vlasništvu Grada.

5.5. S navedenim u čl.5.ove Nagodbe, suglasna je i u cijelosti prihvaća Župa sv. Marka u Makarskoj, koju predstavlja don Pavao Banić, župnik, kao suvlasnik u predmetnoj čestici, kojom se nanovo točno definira položaj vlasništva Abacus d.o.o. unutar čestice 401/2 k.o. Makarska- Makar.

5.5.1.Suglasnost s naprijed navedenim u čl.5.5.ove Nagodbe, Don Pavao Banić, župnik potvrđuje potpisom ove Nagodbe i Skice iz čl.5.2. ove Nagodbe.

5.6. Grad se obvezuje vratiti Društvu bjanko zadužnicu koju mu je Društvo dalo, a sve u vezi postupaka opisanih u čl.3. ove Nagodbe, u roku od 8 dana od dana sklapanja ove Nagodbe.

Izjave i jamstva Stranka

Članak 6.

Stranke se obvezuju na međusobnu suradnju i svaku potrebnu pomoć u provedbi i ispunjenju svih obveza iz ove Nagodbe, poglavito pri uknjižbi prava vlasništva na nekretninama te će jedna drugoj Stranke pružiti svaku pomoć i potporu uključujući davanje izjava i na drugi način.

Članak 7.

7.1.Stranke izjavljuju i jamče da su sve izjave i jamstva navedene u ovoj Nagodbi dani u dobroj vjeri, istinita, točna i nedvosmislena na dan sklapanja ove Nagodbe.

7.2.Stranke međusobno izjavljuju i jamče da su poduzele te da će u dobroj vjeri i bez odlaganja poduzeti sve potrebne pravne i druge radnje s ciljem valjanog prihvaćanja i ispunjenja preuzetih obveza iz ove Nagodbe te da ispunjenje preuzetih obveza po ovoj Nagodbi neće dovesti do kršenja ili povrede bilo kojeg zakona, drugog propisa, ugovora ili ugovornih ograničenja na koje su se obvezale..

OPĆE ODREDBE

Cjelovitost Nagodbe

Članak 8.

Ova Nagodba sadrži potpuni i cjeloviti dogovor Stranaka, te se potpisom ove Nagodbe isključuju svi prethodni dogovori, usmeni i/ ili pisani uglavci postignuti među Strankama.

Djelomična nevaljanost- Salvatorna klauzula

Članak 9.

9.1. Ako sud ili drugo mjerodavno tijelo utvrdi da je neka odredba ove Nagodbe bila ili je postala ništetna, nevaljala ili neprovediva, izdvojiti će se iz ove Nagodbe koja će u preostalom dijelu ostati na snazi, proizvodeći pravne učinke.

9.2. Ako dođe do nevaljanosti ili neprovedivosti jedne ili više odredbi ove Nagodbe, uključujući i slučajeve iz prethodnog stavka ovog članka, Stranke se obvezuju bez odlaganja pristupiti zamjeni ništetnih, nevaljanih ili neprovedivih odredbi Nagodbe drugim odredbama Nagodbe, vodeći pri tome računa da se izmijenjenim odredbama na zakonit i dopušten način postigne ista ili približno ista svrha, imajući u vidu iskazanu namjeru i interese Stranaka.

Troškovi

Članak 10.

10.1. Svaka Stranka snosi svoje troškove nastale tijekom pripreme, sklapanja i provedbe ove

Nagodbe, izuzev obveze plaćanja PDV-a koji snosi Grad.

10.2. U znak suglasnosti i prihvaćanja svih gore navedenih prava i obveza iz ove Nagodbe, Stranke potpisuju Nagodbu.

Makarska, 04.listopada 2019.

GRAD MAKARSKA

Jure Brkan, gradonačelnik

ABACUS d.o.o.

Zoran Antunović, odvjetnik

ŽUPA SVETOG MARKA MAKARSKA,

Don Pavao Banić, župnik

O B R A Z LO Ž E N J E

Uvodnim odredbama ove Sudske nagodbe navedeni su parnični postupci između Grada Makarske ( u nastavku: Grad) i Abacus d.o.o. ( u nastavku: Društvo), Trgovački sud u Splitu, koji su tijeku.

1. Tužitelj Društvo je protiv tuženika pod 1. Grada i tuženika pod 2.Nikole Gilića pok.Jakova, tužbom od 20.svibnja 2011.pokrenuo postupak pred Općinskim sudom u Makarskoj P-411/11 radi naknade štete u iznosu od 2.106.567,83 EUR-a u kunskoj protuvrijednosti prema srednjem tečaju Hrvatske narodne banke na dan plaćanja, koji se oglasio nenadležnim i predmet ustupio mjerodavnom Trgovačkom sudu u Splitu , P-97/2014. U tužbi u bitnom navodi :

„ tuženik ad/1. je ponudio tuženiku ad/2 otkup zemljišta označenog kao č.z. 1751/3 površine 1980 m2, u vlasništvu tuženika ad/2, u svrhu gradnje pristupnog puta za Osnovnu školu u Makarskoj, predio Zelenka. Tijekom pregovora o toj ponudi stranke su se suglasile da će tuženik umjesto naknade ( isplate kupoprodajne cijene), dati tuženiku ad/2 zamjensko zemljište koje će steći sa Župom sv. Marka Evangeliste, te da će to zemljište biti urbanizirano uvažavajući njegov prijedlog za isto, o čemu su dana 16.ožujka 2000. godine sastavili i službenu bilješku“ .

Nadalje tužitelj navodi:“ u cilju realizacije postignutog sporazuma tuženik ad/1 je sa Župom sv. Marka Evangeliste sklopio Ugovor o zamjeni nekretnina kojim je stekao zemljište označeno kao čest.zem. 401/2 k.o. Makarska-Makar, površine 2400 m2, , te podnio prijedlog Općinskom sudu u Makarskoj pod brojem Z-365/01 za uknjižbu prava vlasištva na toj nekretnini.Istog dana tuženik ad/1 je s tuženikom ad/2 sklopio ugovor o zamjeni nekretnina kojim je ovom potonjem dao zemljište označeno kao dio čes .zem. 401/2 k.o.Makarska-Makar u površini od 1980 m2, u zamjenu za zemljište kat.oznake 1751/3 k.o. Makarska-Makar ( dakle, ono zemljište preko kojeg je planirana izgradnja pristupnog puta za Osnovnu školu u Makarskoj, predio Zelenka .“

Nadalje, da su tuženici ad/1 i ad/2 18.lipnja 2001. zaključili ugovor radi izradi DPU Zelenka 4,i da je GV Grada Makarske na 13.sjednici održanoj 26.studenog 2002., donijelo Odluku o donošenju DPU-a Zelenka 4.

Također u bitnom tužitelj navodi u svojoj tužbi, da je“ Republika Hrvatska podnijela tužbu Općinskom sudu u Makarskoj P-138/04 protiv Župe sv. Marka Evangeliste, te tuženika ad/1 i ad/2 radi utvrđenja ništetnosti ugovora o zamjeni nekretnina sklopljenih između tuženika ad/1 i Župe sv. Marka Evangeliste, te tuženog ad/1 i tuženika ad/2, a to iz razloga jer jer da je tuženik ad/1 tim nekretninama raspolagao bez provođenja javnog natječaja, odnosno suprotno odredbi čl. 391.st.1. Zakona o vlasništvu i drugim stavrnim pravima. Općinski sud u Makarskoj je presudom od 10.ožujka 2004.prihvatio tužbeni zahtjev Republike Hrvatske, koja je potvrđena presudom Županijskog suda u Šibeniku, Gž-311/2006 od 21.travnja 2008.

U međuvremenu je tuženik ad/1 na sjednici održanoj 07.listopada 2006 donio Odluku o donošenju Prostornog plana uređenja Grada Makarske, kojom je sporno zemljište određeno po planskoj namjeni kao zaštitno zemljište.

Tužitelj ističe „ da u trenutku sklapanja kupoprodajnog ugovora i njegova dodatka nije znao da tuženik ad/1 nije zbiljski stekao pravo vlasništva zbog ništetnosti ugovora kao pravnog osnova stjecanja, te da je nevlasnik predmetne nekretnine, unatoč činjenici što se upisao u zemljišnu knjigu kao vlasnik, a za što je odgovoran tuženik ad/1 , jer je tu nekretninu otuđio protivno Zakonu.

Stoga, tužitelj traži da tuženici ad/1 i ad/2 solidarno isplate tužitelju iznos od 2.106.567,83 EUR-a u kunskoj protuvrijednosti prema srednjem tečaju Hrvatske narodne banka na dan plaćanja sa zateznom kamatom koja teče od 15.06.2004. o stopi od 14% godišnje …….. na ime naknade štete.

Grad Makarska, ad/1 tuženik u svom odgovoru na tužbu od 12.prosinca 2011.,protivi se tužbi i tužbenom zahtjevu u cijelosti, „ jer s tužiteljem Abacus d.o.o. nije nikada potpisao bilo kakav ugovor ili sporazum , a niti je i usmeno obećavao bilo kakve usluge tužitelju u povodu izgradnje bilo kakve stambene zgrade u Makarskoj.“

Nesporno je Grad zamijenio zemljište sa Župom sv. Marka 15.ožujka 2000., ali ni u tome ugovoru nema nikakvih obveza Grada prema tužitelju, kao ni u ugovoru o zamjeni nekretnina Grada Makarske i Nikole Gilića od 15.ožujka 2000.. nema nikakvih obveza Grada prema tužitelju.

U bitnom ad/1 tuženik nikada nije bio u nikakvom obvezno-pravnom odnosu s tužiteljem, a niti se obvezao na bilo kakvu činidbu iz čega proizlazi da ad/1 tuženik ne može biti odgovoran tužitelju za štetu po niti jednom pravom osnovu. Inače a sve da je tužitelj trpio štetu apsurdan je iznos kojega tužitelj potražuje, jer je predmetno zemljište platio svega po 65 EUR/m2,ukupno 121.770,00 EUR-a, što je cijena poljoprivrednog zemljišta.

Unatoč višegodišnjem postupku nije donesena prvostupanjska preuda.

Vjerojatnost uspjeha tužitelja u ovom sporu je djelomična i gotovo zanemariva.

1. Tužitelj Društvo je protiv tuženika Grada, P-817/2013, podignuo tužbu s prijedlogom za određivanje privremene mjere 29.listopada 2013., radi predaje u suposjed dijela k.č.401/2, k.o. Makarska-Makar, prikazanog i označenog brojevima: 1,2,317,9,6,15,14,13,12,11,10,16, na grafičkom dijelu dopunjenog nalaza i mišljenja stalnog sudskog vještaka geodetske struke Jurice Tomića od 12.srpnja 2016.godine.

Tužitelj tuži tuženika „da je tuženik kao naručitelj radova ,bez njegove prethodne suglasnosti ili naknadnog odobrenja , započeo s izvođenjem zemljanih iskopa na jugozapadnom dijelu zemljišta k.č.401/2 k.o. Makarska-Makar u svrhu izgradnje prometnice „A“ i „B“ uz zgrade POS-a u Makarskoj.

Tuženik u odgovoru na tužbu od 27.12.2013., navodi da je kao investitor zahvata izgradnje ulica za zgrade Poticane stanogradnje, sukladno ugovoru o međusobnim pravima i obvezama kojeg je sklopio s APN-om Zagreb, proveo sve zakonom propisane postupke, te ishodio pravomoćnu dozvolu za izgradnju nerazvrstane prometnice „A“ unutar programa POS-a i potom dobio Potvrdu glavnog projekta 04.rujna 2013., nakon čega su provedeni postupci javne nabave i u zakonitom postupku izabran izvođač radova.

Dakle Grad je temeljem pravnog temelja bio u posjedu gradilišta za ulice POS-a

Postupak je u tijeku.

Vjerojatan je uspjeh tužitelja.

1. Tužitelj Društvo je protiv tuženika Grada, P-700/16, podignuo tužbu 26.listopada 2016. radi isplate iznosa od 188.496,71 kn. Tužitelj u tužbi navodi da je isključivi vlasnik zemljišta označenog kao dio k.č.401/2zk.ul.3208, k.o.Makarska-Makar, površine 1980 m2, pobliže prikazanog na grafičkom dijelu dopunjenog nalaza i mišljenja stalnog sudskog vještaka geodetske struke Jurice Tomića od 12.srpnja 2016.Nadalje navodi da je tuženik bez prethodne suglasnosti započeo s izvođenjem zemljanih iskopa i dr. radove u svrhu izgradnje prometnice za zgrade POS-a u Makarskoj. Tužitelj je od tuženika zatražio trenutačnu obustavu radova i pokrenuo parnični postupak radi zaštite svojih prava. Tuženik se na to oglušio i nastavio radove. Tužitelj je kroz različite oblike samopomoći pokušao zaštiti svoje vlasništvo i dodatno se izložio troškovima. Tužitelj je zatražio od tuženika naknadu prouzročenih troškova.

U odgovoru na tužbu od 12.srpnja 2018., tuženik ističe neutemeljenost tužbe i tužbenog zahtjeva u cijelosti. Prigovorio je pomanjkanju aktivne legitimacije, jer predmetni dio č.z. 401/2 k.o. Makarska-Makar nije u vlasništvu, a niti u suposjedu tužitelja stoga su troškovi koje tužitelj potražuje u ovoj pravnoj stvari bespredmetni. Također se ističe kako pravna stvar poslovni broj: P-817/201, dakle parnica koju je pokrenuo tužitelj protiv tuženika zbog predaje u suposjed predstavlja prethodno pitanje, te je predloženo ovu pravnu stvar prekinuti do pravomoćnog okončanja.

Postupak je tijeku.

Izvjestan je uspjeh tužitelja.

1. Tužitelj Društvo je protiv tuženika Grada, P-119/2017. podignuo tužbu 16.veljače 2017., radi naknade štete u iznosu od 143.496,71 kn.Tužitelj u tužbi navodi da je tuženik, bez njegove prethodne suglasnosti započeo s izvođenjem zemljanih iskopa na jugozapadnom dijelu k.č. 401/2 k.o.Makarska-Makar u svrhu izgradnje prometnice „A“ i „B“ uz zgrade POS-a u Makarskoj, nakon čega je od tuženika odmah zatražio obustavu radova, uspostavi ranije stanje i napusti njegovu nekretninu, na što se tuženik oglušio pa je tužitelj koristio svoje pravo samopomoći .Koristeći samopomoć tužitelju su nastali utuženi troškovi ( korištenje vozila, strojeva radi blokade prolaza, provoza, i zaštitarske službe) .

Tuženik je odgovorio na tužbu 16.ožujka 2018., protiveći se tužbi i tužbenom zahtjevu u cijelosti jer u postupanju tuženika nije bilo protupravnosti, te troškove koje tužitelj potražuje ovom tužbom nisu bili potrebni ni nužni i tuženik ih nije obvezan plaćati.

Postupak je u tijeku.

Vjerojatan je uspjeh tužitelja.

1. Grad se obvezuje platiti Društvu iznos od 250.000,00 kn radi zadržavanja projektirane trase prometnice ( na dijelu ulice Stari Velikobrdski put u Makarskoj) u predmetu: „ Priključak POS-a na D 8 u Makarskoj-Procjena“, Opis radova, sve temeljem Troškovnika/Procjene Platea konzalting d.o.o., oznaka TKP, ožujak 2019., jer su iznosi izmještanja trase, prema slobodnoj procjeni vještaka, višestruko veći ( cca 650.000,00-750.000,00 kn).

Susljedno navedenom potrebno je zaključiti ovu Sudsku nagodbu i nesmetano nastaviti s održivim razvojem Grada Makarske.