Na temelju članka 34, 53. i 54. Zakona o ustanovama (NN 76/93, 29/97, 47/99 i 35/08), Zakona o vatrogastvu (NN 106/99, 117/01, 36/02, 96/03, 139/04, 174/04, 38/09 i 80/10 ) te članka 7. Odluke o osnivanju Javne ustanove Javna vatrogasna postrojba Grada Makarske (Glasnik Grada Makarska, br. 11/19), uz suglasnost Grada Makarske (Glasnik Grada Makarska br.------), Upravno vijeće Javne ustanove Javna vatrogasna postrojba Grada Makarske, dana \_\_\_ donosi

**S T A T U T**

JAVNE USTANOVE JAVNA VATROGASNA POSTROJBA GRADA MAKARSKE

I. OPĆE ODREDBE

Članak 1.

Ovim Statutom određuje se ustrojstvo Javne ustanove Javne vatrogasne postrojbe Grada Makarska (u daljnjem tekstu: JVP Makarska), osnivanje, naziv i sjedište, zastupanje i predstavljanje, djelatnost, djelokrug rada, upravljanje imovinom i odgovornost za obveze, financiranje, nadzor nad radom, opći akti, javnost rada te druga pitanja važna za obavljanje djelatnosti i poslovanja.

Članak 2.

JVP Makarska je javna ustanova jedinice lokalne samouprave, koja u okviru vatrogasne djelatnosti skrbi o potrebama i interesima građana na svom području za organiziranjem i djelovanjem učinkovite vatrogasne službe.

II. OSNIVANJE JVP MAKARSKA

Članak 3.

Osnivač JVP Makarska je Grad Makarska, Obala kralja Tomislava 1, 21300 Makarska, OIB: 53515145212, (u daljnjem tekstu: osnivač).

Prava i dužnosti osnivač je stekao na temelju Zakona o vatrogastvu.

III. NAZIV I SJEDIŠTE

Članak 4.

JVP Makarska obavlja svoju djelatnost, posluje i sudjeluje u pravnom prometu pod nazivom Javna Vatrogasna postrojba Grada Makarska.

Skraćeni naziv je: JVP Makarska

Sjedište JVP Makarska je u Makarskoj, Potok 2.

Članak 5.

JVP Makarska je pravna osoba upisana u sudski registar nadležnog Trgovačkog suda, u registarski uložak s MBS 060410197.

Članak 6.

JVP Makarska može promijeniti naziv i sjedište samo odlukom osnivača.

Članak 7.

Naziv JVP Makarska, mora biti istaknut na zgradi u kojoj je njegovo sjedište i na objektima u kojima obavlja svoju djelatnost.

IV. ZASTUPANJE I PREDSTAVLJANJE

Članak 8.

JVP Makarska predstavlja i zastupa zapovjednik.

Zapovjednik organizira i vodi rad i poslovanje JVP Makarska, te poduzima sve pravne radnje u ime i za račun JVP Makarska sukladno Zakonu i ovom Statutu.

Članak 9.

Zapovjednik može dati punomoć drugoj osobi da zastupa JVP Makarska u pravnom prometu u granicama svojih ovlasti, sukladno odredbama zakona kojim se uređuju obvezni odnosi.

V. PEČAT, ŠTAMBILJ, ZNAK, ABLEM I ZASTAVA

Članak 10.

U pravnom prometu JVP Makarska koristi pečat i štambilj.

Članak 11.

Pečatom se ovjeravaju isprave i akti u pravnom prometu.

Štambilj se upotrebljava za odgovarajuće administrativno-financijsko poslovanje JVP Makarska.

Način uporabe i čuvanje pečata i štambilja svojim aktom uređuje zapovjednik JVP Makarska.

Članak 12.

Pečat je okruglog oblika, promjera 30 mm, na kojem je uz obod natpis: Javna ustanova Javna Vatrogasna postrojba Grada Makarska ,a u sredini pečata je vatrogasna kaciga.

Članak 13.

Štambilj je pravokutnog oblika, dimenzija 48 x 17 mm, na gornjem dijelu je tekst: Javna ustanova Javna vatrogasna postrojba Grada Makarska, a u donjem dijelu je oznaka i mjesto za upis broja i datuma.

Članak 14.

Znak JVP Makarska je sastavljen od vatrogasne kacige iza koje se nalaze prekriženi vatrogasna sjekirica i baklja.

Članak 15.

Amblem se definira posebnom odlukom Upravnog vijeća, a koristi se za isticanje pripadnosti JVP Makarska te se nosi na vatrogasnim odorama i drugoj vatrogasnoj odjeći u skladu sa Pravilima vatrogastva.

Članak 16.

JVP Makarska može imati zastavu, a što se utvrđuje Odlukom Upravnog vijeća.

VI. DJELATNOST JVP MAKARSKA

Članak 17.

Djelatnost JVP Makarska je sudjelovanje u provedbi preventivnih mjera zaštite od požara i eksplozija, gašenje požara i spašavanje ljudi i imovine ugroženih požarom i eksplozijom, pružanje tehničke pomoći u nezgodama i opasnim situacijama te obavljanje drugih poslova u ekološkim i inim nesrećama.

Članak 18.

Vatrogasnu djelatnost JVP Makarska obavlja sukladno Zakonu i pravilima struke.

Članak 19.

JVP Makarska obavlja vatrogasnu djelatnost kao javnu službu.

Članak 20.

JVP Makarska može mijenjati djelatnost samo uz prethodnu suglasnost osnivača.

Članak 21.

Vatrogasnu djelatnost obavljaju vatrogasci koji, pored općih uvjeta za zasnivanje radnog odnosa, ispunjavaju i posebne uvjete propisane Zakonom o vatrogastvu.

VII. DJELOKRUG RADA JVP MAKARSKA

Članak 22.

JVP Makarska osniva se za područje grada Makarska.

Članak 23.

Vatrogasna djelatnost obavlja se na području za koje je osnovana.

JVP Makarska dužna je sudjelovati u vatrogasnoj intervenciji i izvan područja svoga djelovanja na zapovijed nadležnog vatrogasnog zapovjednika.

Članak 24.

Unutarnjim ustrojstvom osigurava se racionalan i djelotvoran rad JVP Makarska u cilju ostvarivanja zaštite prava građana, bez obzira čija je imovina odnosno ljudski život ugrožen.

Pravilnik o unutarnjem ustrojstvu i načinu rada JVP Makarska pobliže se uređuje ustrojstvo, radna mjesta i rad vatrogasnih postrojbi kao javne službe jedinica lokalne samouprave.

Članak 25.

Za obavljanje poslova vatrogastva mogu se osnivati ustrojstvene jedinice JVP Makarska-podružnice.

Podružnica nije pravna osoba, te njenom djelatnošću i poslovanjem prava i obaveze stječe JVP Makarska.

Članak 26.

Pravni, administrativni i računovodstveno-financijski poslovi mogu se ustrojiti radi ostvarivanja djelatnosti JVP Makarska i njenog poslovanja kao javne službe, vođenja propisane dokumentacije i evidencije, skrb o pravima i interesima građana, javnost rada JVP Makarska, obavljanja računovodstveno-financijskih i drugih administrativno-stručnih poslova potrebnih za rad i poslovanje JVP Makarska i ostvarivanje prava i obveza zaposlenika JVP Makarska.

VIII. UPRAVLJANJE JVP MAKARSKA

Članak 27.

Organi JVP Makarska su:

* Upravno vijeće
* Zapovjednik

Članak 28.

JVP Makarska upravlja Upravno vijeće.

Upravno vijeće ima 5 članova.

Članovi se imenuju:

- 1 iz reda zaposlenika,

- 4 iz reda osnivača.

Mandat članova Upravnog vijeća traje 4 godine.

Članak 29.

Članove Upravnog vijeća - predstavnike osnivača predsjednika i tri člana imenuje Gradonačelnik Grada Makarska iz redova građana, a jednog člana – predstavnika radnika u Upravnom vijeću, biraju radnici u skladu odredbama Zakona o radu. Za predsjednika i člana može biti ponovo imenovana ista osoba.

Članak 30.

Član Upravnog vijeća može za svoj rad primati naknadu. Iznos naknade utvrdit će osnivač posebnom odlukom.

Članak 31.

Predsjednik Upravnog vijeća priprema, saziva, vodi sjednice vijeća te potpisuje akte koje donosi Upravno vijeće, a u pitanju odlučivanja ima položaj člana.

U slučaju njegove spriječenosti, pripremu i vođenje sjednice obavlja član vijeća kojeg je za to elektronskim sredstvima ovlastio predsjednik.

Članak 32.

Upravno vijeće:

1. donosi :

- Statut, uz suglasnost osnivača

- na prijedlog Zapovjednika, Pravilnik o unutarnjem ustrojstvu i načinu rada JVP Makarska, Pravilnik o radu, te o plaćama, uz suglasnost gradonačelnika,

- odluke o stjecanju opterećenju i otuđenju nekretnina u vlasništvu JVP Makarska ili druge imovine JVP Makarska do iznosa utvrđenog zakonom i Statutom, a iznad tog iznosa uz suglasnost osnivača,

- druge opće akte utvrđene ovim Statutom i zakonom,

- godišnji plan i program rada i razvoja JVP Makarska,

- financijski plan i financijska izvješća JVP Makarska,

- kao drugo tijelo odluke o zasnivanju i prestanku radnog odnosa vatrogasaca i drugih pojedinačnih prava;

2. odlučuje:

- o izvješćima zapovjednika o radu JVP Makarska,

- o raspodjeli dobiti za obavljanje i razvoj djelatnosti JVP Makarska,

- o pitanjima koja se odnose na upravljanje JVP Makarska, a za koja nije propisana nadležnost

Zapovjednika,

- o financijskom planu i godišnjem obračunu,

- odlučuje o ostvarenoj dobiti;

3. predlaže osnivaču:

- program rada i razvoja JVP Makarska, te nadzire njihovo izvršenje,

- imenovanje i razrješenje zapovjednika i zamjenika JVP Makarska,

- promjenu naziva i sjedišta JVP Makarska,

- statusne promjene JVP Makarska,

4. podnosi osnivaču:

- izvješća o radu JVP Makarska

5. predlaže zapovjedniku:

- osnovne smjernice za rad i poslovanje JVP Makarska

Članak 33.

Upravno vijeće odlučuje o stjecanju i otuđenju imovine do 100.000,00 kuna, a iznad toga iznosa uz suglasnost gradonačelnika.

Upravno vijeće razmatra i odlučuje o drugim pitanjima u skladu sa zakonom, ovim Statutom i drugim općim aktima JVP Makarska.

Članak 34.

Upravno vijeće može pravovaljano odlučivati ako je na sjednici nazočna većina članova Upravnog vijeća.

Upravno vijeće odluke donosi natpolovičnom većinom glasova svih članova Upravnog vijeća kada donosi prijedlog Statuta i prijedlog proračuna, a za ostale odluke potrebna je većina nazočnih.

Odluke Upravnog vijeća potpisuje predsjednik.

Članak 35.

Članu Upravnog vijeća prestaje dužnost ako:

- sam zatraži razrješenje,

- ne ispunjava dužnost člana odnosno predsjednika,

- svojim ponašanjem povrijedi ugled i dužnost koju obnaša,

- izgubi pravo na obavljanje dužnosti.

Postupak za utvrđivanje prijedloga za razrješenje dužnosti člana Upravnog vijeća pokreće Upravno vijeće ili tijelo koje ga je imenovalo.

Odluku o razrješenju donosi tijelo koje je izabralo odnosno imenovalo člana Upravnog vijeća.

U slučaju razrješenja člana Upravnog vijeća novi član imenuje se u roku 30 dana i na vremensko razdoblje koje je preostalo u mandatu člana Upravnog vijeća koji je razriješen.

Članak 36.

Sazivanje sjednica, utvrđivanje dnevnog reda, način rada i odlučivanja Upravnog vijeća pobliže se uređuje poslovnikom.

Članak 37.

Zapovjednik je poslovodni i stručni voditelj JVP Makarska.

Zapovjednik upravlja, organizira, vodi poslovanje JVP Makarska, predstavlja i zastupa JVP Makarska, poduzima sve pravne radnje u ime i za račun JVP Makarska, odgovara za zakonitost rada JVP Makarska, predlaže plan i program rada JVP Makarska, provodi odluke Upravnog vijeća, donosi samostalno odluke u svezi s radom i poslovanjem JVP Makarska iz svog djelokruga, donosi odluke o zasnivanju radnog odnosa, potpisuje ugovore o radu i druge akte JVP Makarska, podnosi izvješće Upravnom vijeću i drugim nadležnim tijelima o radu i poslovanju JVP, organizira rad i obavlja raspored zaposlenika JVP Makarska, te obavlja i druge poslove utvrđene zakonom, ovim statutom i drugim općim aktima JVP Makarska.

Odlučuje o stjecanju i otuđivanju imovine pojedinačne vrijednosti do 50.000,00 kn i o zaduženju do tog iznosa.

Članak 38.

Zapovjednik JVP Makarska ima zamjenika. Zamjenik zapovjednika zamjenjuje Zapovjednika u slučaju njegove odsutnosti, odnosno spriječenosti za rad, te obavlja druge poslove koje mu povjeri Zapovjednik.

Članak 39.

Zapovjednik može u sklopu svojih ovlaštenja, dati drugoj osobi specijalnu ili generalnu punomoć za zastupanje u pravnom prometu.

Sadržaj i trajanje punomoći određuje zapovjednik pri njenom izdavanju.

O izdavanju generalne punomoći zapovjednika je dužan izvijestiti Upravno vijeće.

Članak 40.

Za zapovjednika JVP Makarska može biti imenovana osoba koja ispunjava uvjete određene Zakonom.

Zapovjednika i zamjenika zapovjednika imenuje i razrješava Gradonačelnik na prijedlog Upravnog vijeća. Zapovjednik se imenuje na vrijeme od 4. godine.

Ista osoba može se ponovno imenovati.

Članak 41.

Zapovjednik i zamjenik zapovjednika imenuju se na temelju javnog natječaja koji raspisuje Upravno vijeće JVP Makarska u skladu sa zakonom i ovim Statutom.

Natječaj za imenovanje zapovjednika i zamjenika zapovjednika raspisuje se najkasnije tri mjeseca prije isteka vremena na koje su imenovani.

Natječaj za zapovjednika i zamjenika zapovjednika traje 15 dana, a objavljuje se u javnom glasilu.

U natječaju se objavljuju uvjeti koje mora ispunjavati kandidat, vrijeme za koje se imenuje, rok u kojem će prijavljeni kandidati biti obaviješteni o izboru.

Kandidati se obavještavaju o izboru u roku 30 dana od dana isteka roka za podnošenje prijava.

Članak 42.

Po isteku roka za podnošenje prijava Upravno vijeće otvara i razmatra sve pristigle prijave s priloženom dokumentacijom, utvrđuje jesu li prijave potpune i dostavljene u roku te ispunjavaju li kandidati propisane uvjete.

Upravno vijeće utvrđuje prijedlog za imenovanje Zapovjednika i zamjenika zapovjednika i dostavlja ga osnivaču zajedno s cjelokupnom natječajnom dokumentacijom u roku 15 dana od dana isteka roka za podnošenje prijava.

Članak 43.

Osnivač dostavlja svim prijavljenim kandidatima obavijest o izboru, s poukom o pravu pregleda natječajnog materijala i pravu na sudsku zaštitu.

Osoba koja je podnijela prijavu na natječaj može pobijati tužbom odluku o imenovanju zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.

Tužba se podnosi nadležnom sudu u roku od 30 dana od dana primitka obavijesti o

izboru.

Članak 44.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

Do imenovanja Zapovjednika i zamjenika zapovjednika na temelju ponovljenog natječaja imenovati će se vršitelj dužnosti ali najdulje na vrijeme od godinu dana.

Članak 45.

Zapovjednik i zamjenik zapovjednika JVP Makarska mogu biti razriješeni prije isteka vremena na koje

su imenovani:

- ako zapovjednik ili zamjenik zapovjednika sam zatraži razrješenje,

- ako nastanu takvi razlozi koji po posebnim propisima ili propisima kojima se uređuju radni odnosi dovedu do prestanka ugovora o radu,

- ako zapovjednik ili zamjenik zapovjednika ne ispunjava zakonom i drugim propisima ili općim aktima JVP utvrđene obveze.

Prije donošenja odluke o razrješenju zapovjednika i zamjenika zapovjednika se mora dati mogućnost da se izjasni o razlozima za razrješenje.

U slučaju razrješenja zapovjednika i zamjenika zapovjednika imenovati će se vršitelj dužnosti.

Članak 46.

Upravno vijeće utvrđuje prijedlog za razrješenje zapovjednika i zamjenika zapovjednika i prijedlog za imenovanje vršitelja dužnosti i dostavlja ih gradonačelniku.

U slučaju razrješenja zapovjednika i zamjenika zapovjednika ima pravo tužbom tražiti sudsku zaštitu prava, ako smatra da je bio povrijeđen propisani postupak i da je ta povreda mogla bitno utjecati na odluku ili da nisu postojali razlozi za razrješenje propisani zakonom.

Tužba se podnosi nadležnom sudu u roku od 30 dana od dana primitka odluke o razrješenju.

Članak 47.

Protiv odluke o razrješenju zapovjednik i zamjenik zapovjednika ima pravo tužbom tražiti sudsku zaštitu prava, ako smatra daje bio povrijeđen propisani postupak i daje ta povreda mogla bitno utjecati na odluku ili da nisu postojali razlozi za razrješenje propisani Zakonom.

Tužba se podnosi nadležnom sudu u roku od 30 dana od primitka odluke o razrješenju.

IX. IMOVINA JVP MAKARSKA I ODGOVORNOST ZA NJEZINE OBVEZE

Članak 48.

Imovinu JVP Makarska čine nekretnine, pokretnine, stvari, prava i novčana sredstva.

Imovinom raspolaže JVP Makarska pod uvjetima i na način propisan zakonom, drugim propisima donesenim na temelju Zakona i ovim Statutom.

Imovinu JVP Makarska čine sredstva za rad koja su pribavljena od osnivača, stečena pružanjem usluga i prodajom proizvoda ili pribavljena iz drugih izvora.

Članak 49.

Ako JVP Makarska u obavljanju svoje djelatnosti ostvari dobit, dužna je upotrebljavati tu dobit za obavljanje i razvoj svoje djelatnosti, sukladno zakonu i propisima donesenim na temelju Zakona.

O raspodjeli dobiti JVP Makarska može odlučivati i osnivač sukladno Zakonu.

Članak 50.

Za obveze u pravnom prometu JVP Makarska odgovara cjelokupnom svojom imovinom.

Osnivač solidarno i neograničeno odgovara za obveze JVP Makarska.

Članak 51.

JVP Makarska ne može bez suglasnosti Osnivača:

- steći, opteretiti ili otuđiti nekretninu,

- steći, opteretiti ili otuđiti pokretninu imovinu,

- dati u zakup objekte i prostore Vatrogasne postrojbe,

- promijeniti djelatnost,

- osnivati drugu pravnu osobu.

X. FINANCIRANJE JVP MAKARSKA

Članak 52.

Financijsko poslovanje JVP Makarska obavlja se u skladu sa zakonom i drugim propisima.

Članak 53.

JVP Makarska sredstva za financiranje osigurava iz proračuna Grada Makarske i iz drugih izvora sukladno zakonu.

Članak 54.

Sredstva koja JVP Makarska ostvari vlastitom djelatnošću, sukladno zakonu, mogu se koristiti za materijalne troškove, investicijsku izgradnju i nabavu opreme i sredstvima za vatrogasnu intervenciju.

Osnivač JVP Makarska oslobođen je plaćanja pristojbi na kupljena ili darovana vatrogasna vozila, vatrogasnu opremu i sredstva za gašenje te zamjenska vozila.

Članak 55.

Sredstva za školovanje, usavršavanje i osposobljavanje vatrogasaca te specifične potrebe školovanja vatrogasaca osiguravaju se, na temelju planiranih programa, u državnom proračunu, sukladno posebnim propisima.

Članak 56.

Vođenje računovodstvenog i knjigovodstvenog poslovanja, evidencija financijskog poslovanja i sredstava obavlja se u skladu sa zakonom i propisima donesenim na temelju zakona.

Članak 57.

JVP Makarska za svaku godinu donosi financijski plan i financijska izvješća. Ako ne donese financijski plan za slijedeću poslovnu godinu do 31. prosinca tekuće godine, donosi se privremeni financijski plan za razdoblje od tri mjeseca.

JVP Makarska je dužna dostaviti Osnivaču financijski plan te periodična i godišnja izvješća.

Članak 58.

Nalogodavac za izvršenje financijskog plana je zapovjednik JVP Makarska.

XI. NADZOR NAD RADOM JVP MAKARSKA

Članak 59.

Nadzor nad radom JVP Makarska obavlja se sukladno zakonskim propisima.

U provođenju nadzora voditelja ustanove, Upravno vijeće i drugi zaposlenici JVP dužni su surađivati s ovlaštenim tijelima i osobama koje provode nadzor.

XII. OPĆI AKTI JVP MAKARSKA

Članak 60.

JVP MAKARSKA ima slijedeće opće akte:

- Statut

- Pravilnik o unutarnjem ustroju i načinu rada JVP Makarska,

- Pravilnik o radu,

- Pravilnik o zaštiti na radu,

- Poslovnik o radu Upravnog vijeća,

- druge opće akte koje donosi Upravno vijeće, sukladno zakonu, propisano donesenom na temelju Zakona i ovom Statutu.

Članak 61.

Zapovjednik je dužan dostaviti na uvid Statut i Pravilnik o unutarnjem ustrojstvu i načinu rada JVP Makarska kao javne službe u roku 8 dana od dana donošenja.

Članak 62.

Opći akti stupaju na snagu osmog dana od dana objave na oglasnoj ploči JVP Makarska, a iznimno ako je to propisano općim aktom i ako postoje za to opravdani razlozi danom objave na oglasnoj ploči.

XIII. JAVNOST RADA JVP MAKARSKA

Članak 63.

Rad JVP Makarska je javan.

Objavljivanjem Statuta i općih akata o uvjetima i načinu rada JVP kao javne službe na oglasnoj ploči JVP, kao i davanjem informacija u sredstvima javnog priopćavanja, upoznaje se javnost odnosno građani i druge pravne osobe s organizacijom rada JVP Makarska, uvjetima i načinom ostvarivanja programa rada JVP Makarska, cijenama usluga JVP Makarska, te radom JVP Makarska kao javne ustanove.

Članak 64.

JVP MAKARSKA je dužna:

- građane, pravne osobe i druge korisnike pravodobno i na pogodan način obavijestiti o uvjetima i načinu davanja svojih usluga i obavljanju poslova iz djelatnosti za koju je JVP Makarska osnovana.

- odmah ili iznimno u primjerenom roku dati svakom korisniku na njegov zahtjev obavijest o uvjetima i načinu pružanja svojih usluga i obavljanju poslova iz svoje djelatnosti, te potrebne podatke i upute,

- u razumnom roku davati sredstvima javnog priopćavanja na njihov zahtjev informacije o obavljanju svoje djelatnosti i omogućiti im uvid u odgovarajuću dokumentaciju.

JVP Makarska će uskratiti davanje informacija odnosno uvid u dokumentaciju ako je ona zakonom ili Statutom određena kao službena, poslovna, znanstvena ili umjetnička tajna te kad se odnosi na osobne podatke fizičke osobe.

Članak 65.

Informacije i podatke o obavljanju djelatnosti ili uvid u dokumentaciju JVP Makarska sredstvima javnog priopćavanja i drugim pravnim osobama može dati samo zapovjednik ili ovlaštenik JVP Makarska.

XIV. POSLOVNA I PROFESIONALNA TAJNA

Članak 66.

Poslovnom tajnom smatraju se: dokumenti koje voditelj ustanove proglasi poslovnom tajnom, podaci koje nadležno tijelo kao povjerljive priopći JVP Makarska, mjere i način postupanja u slučaju nastanka izvanrednih okolnosti, dokumenti koji se odnose na obranu, plan tjelesne i tehničke zaštite zaposlenika i imovine JVP Makarska i druge isprave i podaci čije bi priopćavanje neovlaštenoj osobi bilo protivno interesima JVP Makarska i njenog osnivača.

Članak 67.

Podatke i isprave koji se smatraju poslovnom tajnom dužni su čuvati svi zaposlenici JVP Makarska bez obzira na koji su način saznali za te podatke i isprave.

Obveza čuvanja poslovne tajne traje i nakon prestanka radnog odnosa u JVP Makarska.

Članak 68.

Podaci i isprave koji se smatraju poslovnom tajnom mogu se dostaviti i dati na očevid tijelima ovlaštenim zakonom odnosno tijelima i osobama kojima ovlaštenje proizlazi iz dužnosti koje obavljaju.

Članak 69.

O čuvanju poslovne i profesionalne tajne neposredno skrbi zapovjednik i druga ovlaštena osoba.

Povreda čuvanja poslovne i profesionalne tajne predstavlja težu povredu radne obveze.

XV. PRIJELAZNE I ZAVRŠNE ODREDBE

Članak 70.

Ovaj Statut donosi Upravno vijeće uz prethodnu suglasnost osnivača.

Članak 71.

JVP Makarska je dužna donijeti opće akte u roku od 90 dana od dana donošenja ovog Statuta.

Članak 72.

Ovaj Statut stupa na snagu osmog dana od objave u Glasniku Grada Makarska.

**PREDSJEDNIK UPRAVNOG VIJEĆA:**

Stjepan Eljuga

KLASA:

UR. BROJ:

MAKARSKA, \_\_\_\_\_\_\_\_\_ 2019.